ŠTOKHOLM.
Svoju činnosť ukončia švédske ambasády aj v ďalších štyroch členských štátoch Európskej únie: v Bulharsku, Írsku, Luxembursku a Slovinsku, ako aj západoafrickom Senegale.
"V rámci úzkej spolupráce medzi krajinami EÚ existuje priestor na rozvoj nových foriem udržiavania bilaterálnych kontaktov," uviedol švédsky minister zahraničných vecí Carl Bildt.
Súčasne však Švédsko otvorí desať nových veľvyslanectiev, ktoré vzniknú z doterajších diplomatických misií s nižším štatútom. Spomedzi európskych krajín by sa tak malo stať v Albánsku, Kosove, Gruzínsku a Moldavsku.
Nové švédske veľvyslanectvá začnú pôsobiť v afrických štátoch Burkina Faso, Libéria, Mali a Rwanda, a tiež v Bolívii a Kambodži.
"Chceme čo najlepšie využiť prostriedky určené na švédsku diplomatickú prítomnosť," komentoval šéf švédskej diplomacie.
Ministerstvo zahraničných vecí (MZV) SR vyjadruje ľútosť nad rozhodnutím švédskej vlády zatvoriť svoje veľvyslanectvo v Slovenskej republike. Pre TASR to dnes uviedol hovorca rezortu Peter Stano. Reagoval tak na rozhodnutie tamojšieho kabinetu, ktorý v rámci šetriacich opatrení uzavrie svoje veľvyslanectvá v šiestich krajinách vrátane Slovenska.
"Švédsko zatvára veľvyslanectvá aj v iných európskych štátoch, nielen na Slovensku. MZV vyjadruje nad týmto rozhodnutím švédskej vlády ľútosť, no zároveň očakáva, že obe strany urobia všetko preto, aby ostala zachovaná vysoká úroveň a intenzita našich bilaterálnych vzťahov," deklaroval Stano.